efsyn.gr

Τη συμφωνία για την αποχώρηση των ξένων στρατευμάτων από το Αφγανιστάν, υπέγραψαν οι αντιπροσωπείες των Ηνωμένων Πολιτειών και των Ταλιμπάν στην Ντόχα του Κατάρ.

Ο Αμερικανός υπουργός Εξωτερικών, Μάικ Πομπέο, κάλεσε τους Ταλιμπάν «να τηρήσουν την υπόσχεσή τους» ότι θα διακόψουν κάθε δεσμό με την Αλ Κάιντα και θα συνεχίσουν να μάχονται το Ισλαμικό κράτος.

Ο επικεφαλής της αμερικανικής διπλωματίας είπε ότι οι Ταλιμπάν δεσμεύτηκαν με τη συμφωνία, αφού παραδέχτηκαν ότι ήταν ανέφικτη μια στρατιωτική νίκη τους στο Αφγανιστάν. Η συμφωνία όμως «δεν θα σημαίνει τίποτα» αν δεν αναληφθούν συγκεκριμένες ενέργειες για την εκπλήρωση των δεσμεύσεων και των υποσχέσεων, συνέχισε.

Ο Πομπέο κάλεσε επίσης τους Ταλιμπάν να ενστερνιστούν την πρόοδο που έχει επιτευχθεί για τις γυναίκες και τα κορίτσια στο Αφγανιστάν μετά το 2001 και να ξεκινήσουν συνομιλίες με την αφγανική κυβέρνηση.

Ακόμη, ο υπουργός Άμυνας των ΗΠΑ, Μαρκ Έσπερ, υποστήριξε ότι η συμφωνία ανοίγει τον δρόμο για τις ενδοαφγανικές διαπραγματεύσεις, ώστε να επιτευχθεί μια μόνιμη, συνολική εκεχειρία.

«Αυτή είναι μόνο η αρχή», τόνισε, προειδοποιώντας όμως ότι η πορεία δεν θα είναι εύκολη, όπως και ότι η χώρα του και οι εταίροι της έχουν δεσμευτεί να διατηρήσουν τη σχέση τους με τις αφγανικές δυνάμεις ασφαλείας.

Το ΝΑΤΟ στηρίζει τη συμφωνία

Νωρίτερα, το ΝΑΤΟ διά στόματος του Γενς Στόλτενμπεργκ εξέφρασε τη στήριξή του στην ειρηνευτική συμφωνία λέγοντας ότι η Βορειοατλαντική Συμμαχαί είναι έτοιμη «να προσαρμόσει, να μειώσει» την παρουσία του στο Αφγανιστάν.

Ωστόσο, ο γενικός γραμματέας του ΝΑΤΟ προειδοποίησε ότι αν οι συνθήκες επί του εδάφους επιδεινωθούν «μπορούμε να αυξήσουμε και πάλι την παρουσία μας». Η ειρήνη θα είναι δύσκολη και πρέπει να είμαστε προετοιμασμένοι για τυχόν πισωγυρίσματα και αντιπερισπασμούς.

Ο πρόεδρος του Αφγανιστάν, Άσραφ Γάνι, ευχαρίστησε τις ΗΠΑ και το ΝΑΤΟ για τη στήριξή τους, εκφράζοντας την ελπίδα ότι η συμφωνία της Ουάσινγκτον με τους Ταλιμπάν θα οδηγήσει σε μια μόνιμη κατάπαυση του πυρός, η οποία με τη σειρά της θα φέρει την ειρήνη και τη σταθερότητα στη χώρα.

Αφού ευχαρίστησε το ΝΑΤΟ και τους διοικητές της αποστολής Resolute Support, ο Γάνι σημείωσε πάντως ότι θα πρέπει να μελετηθούν ορισμένα σημεία στη συμφωνία ΗΠΑ-Ταλιμπάν. Όπως είπε, τα θέματα αυτά θα συζητηθούν στις συνομιλίες που θα ακολουθήσουν με τους Ταλιμπάν.